V. Sopko, poslanec: (2001-12-11):
Ďakujem za pozornosť a rovnako ako môj kolega Benkovský chcem vyjadriť názor, že väčšina z vás tento pozmeňujúci návrh podporí. Ďakujem za pozornosť. M. Andel, podpredseda NR SR: Ďakujem, pán kolega. Slovo má pani poslankyňa Angelovičová. M. Angelovičová, poslankyňa: Ďakujem pekne za slovo. Vážený pán predseda, vážený pán podpredseda, ctená snemovňa. Dovoľte mi predložiť svoje stanovisko k predloženému vládnemu návrhu zákona o organizácii ústrednej štátnej správy. Vychádzam zo stanoviska, ktoré vypracovala Kancelária Národnej rady Slovenskej republiky odbor legislatívy a aproximácie práva č. 5620/2201 časť A 1 odsek 3. Citujem: „Návrh zákona neobsahuje ustanovenia o organizáciách, ktoré sú podriadené niektorým ministerstvám. Ani v dôvodovej správe sa neuvádza, čo viedlo navrhovateľa k tomuto právnemu riešeniu.“ Koniec citátu. Ďalej sa v stanovisku uvádza, že napríklad Ministerstvu pôdohospodárstva Slovenskej republiky je, bola podriadená Slovenská poľnohospodárska a potravinárska inšpekcia. Chcem len podotknúť, že v návrhu zákona o potravinách § 31b sa ruší zákon č. 70/1986 Zb. o Slovenskej poľnohospodárskej a potravinárskej inšpekcii v znení zákona č. 271/1991 Z. z. a zákona č. 264/1999 Z. z. Z môjho pohľadu by nebolo správne ustanoviť do tejto právnej normy presné pomenovanie podriadených orgánov z jediného dôvodu. V rámci reforiem, ktoré sa v spoločnosti uskutočňujú, mnohé ustanovenia a organizácie zanikajú alebo nové vznikajú. Preto je dôležité, aby bola zahrnutá vecná podstata ustanovení a organizácií, ktoré patria do kompetencií jednotlivých orgánov ústrednej štátnej správy. Na 52. schôdzi Národnej rady Slovenskej republiky sme schválili zákon o rastlinolekárskej starostlivosti s tým, že tento úsek v zákone patrí pod ministerstvo pôdohospodárstva. V predloženom návrhu zákona v § 9 je uvedené, že Ministerstvo pôdohospodárstva Slovenskej republiky je ústredným orgánom štátnej správy pre poľnohospodárstvo, lesné hospodárstvo, vodné hospodárstvo, veterinárnu starostlivosť, rybárstvo, poľovníctvo a potravinárstvo. V nadväznosti na uvedené dovoľte mi, vážené panie poslankyne, vážení páni poslanci, predložiť pozmeňujúci návrh v tomto znení. K § 9 ods. 1 písm. d) za slová „veterinárnu starostlivosť“ sa vkladajú slová „rastlinolekársku starostlivosť“. Odôvodnenie: Doplnenie o rastlinolekársku v § 9 vyplýva z prijatého zákona č. 285/1995 Z. z. o rastlinolekárskej starostlivosti s účinnosťou od 1. 1. 2002. Rastlinolekárska starostlivosť patrí do ústredného orgánu Ministerstva pôdohospodárstva Slovenskej republiky. Pozmeňujúci návrh predkladám s pätnástimi podpismi poslancov. Vážené panie poslankyne, vážení páni poslanci, chcem vás požiadať o podporu schválenia predloženého pozmeňujúceho návrhu, za čo vám veľmi pekne ďakujem. Ja osobne budem hlasovať za schválenie predloženého vládneho návrhu zákona, ktorým sa mení a dopĺňa zákon organizácií ústrednej štátnej správy. Ďakujem pekne za pozornosť. Skončila som. M. Andel, podpredseda NR SR: Ďakujem. Dámy a páni, uzatváram rozpravu o tomto bode rokovania. Pýtam sa pána predkladateľa pána podpredsedu vlády, či chce vystúpiť, zaujať stanovisko k rozprave? Nech sa páči, samozrejme. Ľ. Fogaš, podpredseda vlády SR: Vážený pán podpredseda, vážené panie poslankyne, vážení páni poslanci, myslím si, že i rozprava ukázala, že rokovania Národnej rady majú konštruktívny charakter a že je možné dotvoriť legislatívnym procesom na zasadnutí Národnej rady predkladaný návrh zákona. Z vystúpení, ktoré tu odzneli, myslím si, že je potrebné asi osobitnú pozornosť venovať vystúpeniu pána poslanca Benkovského. Ja sa stručne pokúsim zareagovať. Ono sa týka vlastne bodu 8 spoločnej správy, ktorý je aj tak navrhovaný na osobitné hlasovanie, a rovnako bodu 17. Áno, je pravda, že vláda Slovenskej republiky sa zaoberala touto problematikou a prerušila rokovanie ku koncepčnému materiálu s tým, že je potrebné vypracovať osobitný návrh zákona o cestovnom ruchu, ktorý by mohol tvoriť hmotnoprávny základ pre činnosť a fungovanie takéhoto úradu, tak ako to navrhuje pán poslanec Benkovský. Myslím si, že niet pochybnosti o tom, že význam cestovného ruchu i v súčasných podmienkach rastie a v období, keď sa i my snažíme akosi ukázať, čo dokážeme, je pre prínos pre spoločnosť zo strany cestovného ruchu nesporný. Aj preto sa ministerstvo hospodárstva niekoľkokrát zaoberalo touto problematikou. Vypracovalo samotnú koncepciu. Aj preto Národná rada Slovenskej republiky venovala tomuto osobitnú pozornosť. Myslím si, že tu niet protiargumentov a domnievam sa, že je to jednoducho fakt, ktorý treba zobrať na vedomie. Ak teda Národná rada Slovenskej republiky rozhodne o návrhu poslanca Benskovského pozitívne, jednoducho vláda Slovenskej republiky bude takýto záver rešpektovať. Pokiaľ ide o vystúpenie pána poslanca Sopka, myslím si, že to je spresňujúci návrh bodu 21, ktorý je tiež navrhnutý na osobitné hlasovanie. Ja by som odporúčal, aby bol rešpektovaný tento návrh a prijatý. Pokiaľ ide o vystúpenie pani poslankyne Angelovičovej, domnievam sa, že to je spresňujúci návrh, ktorý tiež rešpektuje doterajšiu líniu. Vážené panie poslankyne, vážení páni poslanci, v ostatných častiach spoločnej správy, tak ako bola predložená spravodajcom, súhlasím so zmenami, ktoré sa navrhujú, teda s výnimkou bodu 21, kde odporúčam, aby sa prijal návrh, ktorý bol predložený v rozprave. Chcem vás ubezpečiť, že prijatím tohto návrhu zákona si vytvoríme naozaj predpoklady na to, aby náš právny poriadok a najmä systém orgánov sa stal prehľadnejším, aby sme aj pri ďalších úvahách súvisiacich s budovaním inštitúcií na Slovensku veľmi pozorne zvažovali ďalšie zásahy do tohto zákona, aby sa aj on nestal za nejakú krátku dobu predmetom diskusií v súvislosti so zmenami, ktoré určite v Slovenskej republike budú. Myslím si, že každý návrh zákona má právo na svoj život, na svoj vývoj. Domnievam sa, že i u nás postihne aj túto oblasť určitý vývoj, ale v každom prípade po 24 či 25 novelách bolo nutné takýto návrh zákona pripraviť a prosím vás, aby ste ho aj v znení pozmeňujúcich návrhov prijali. Ďakujem vám pekne. M. Andel, podpredseda NR SR: Ďakujem, pán podpredseda, za vaše vystúpenie. Chce sa vyjadriť pán spoločný spravodajca? Nech sa páči, máte slovo, pán spoločný spravodajca.